ขานรับนโยบายเพื่อไทยตั้งแบงก์ใหม่-บล.ค้าเงิน
ขานรับนโยบายเปิดใบอนุญาตแบงก์สัญชาติอาเซียน ให้ บล.ค้าเงิน ชี้ธุรกิจได้ประโยชน์
16 ส.ค. 2554

ขานรับนโยบายเปิดใบอนุญาตแบงก์สัญชาติอาเซียน ให้ บล.ค้าเงิน ชี้ธุรกิจได้ประโยชน์
นายสุภัค ศิวะรักษ์ กรรมการผู้จัดการใหญ่และประธานเจ้าหน้าที่บริหาร ธนาคารซีไอเอ็มบี ไทย กล่าวว่า นโยบายของนายธีระชัย ภูวนาถนรานุบาล รมว.คลัง ที่จะให้มีการเปิดเสรีใบอนุญาตประกอบการธนาคารพาณิชย์รายใหม่ โดยเฉพาะสัญชาติอาเซียน+3 นั้น ถือว่าเป็นเรื่องดีต่อลูกค้า เพราะจะทำให้เกิดการแข่งขันมากขึ้นและธนาคารสัญชาติอาเซียนก็เข้าใจลูกค้าในแถบนี้ได้ดีกว่า ซึ่งก็อยากเห็นธนาคารในอาเซียนเติบโตในอาเซียนด้วยกัน เพราะขณะนี้ธนาคารในอาเซียนมีความแข็งแกร่งเพียงพอ จะส่งผลดีต่อระบบเศรษฐกิจในภูมิภาค
นายสุภัค กล่าวว่า ส่วนนโยบายให้บริษัทหลักทรัพย์ (บล.) ทำการซื้อขายอัตราแลกเปลี่ยนได้นั้น เป็นการขยายช่องทางให้ลูกค้า แต่เชื่อว่าธนาคารพาณิชย์ก็ยังได้เปรียบอยู่ เพราะมีความพร้อมทั้งบุคลากรและระบบงาน ระบบข้อมูล รวมทั้งการซื้อขายอัตราแลกเปลี่ยนนั้นยังมีธุรกิจอื่นต่อเนื่องเป็นลูกโซ่ เช่น การใช้สินเชื่อต่างประเทศ การเปิดบัญชีเงินฝากเพื่อโอนเงินไปยังต่างประเทศ ในขณะที่ บล.ทำธุรกรรมเหล่านี้ไม่ได้
“ปัจจุบันธุรกรรมการค้าระหว่างประเทศในกลุ่มประเทศอาเซียนมากขึ้น ทุกวันนี้ธุรกิจธนาคารแข่งขันกันเยอะอยู่แล้ว ทั้งธนาคารสัญชาติสิงคโปร์ มาเลเซีย” นายสุภัค กล่าว
นายกฤษฎา ล่ำซำ รองกรรมการผู้จัดการอาวุโส ธนาคารกสิกรไทย กล่าวว่า การเปิดให้ บล.ทำการซื้อขายอัตราแลกเปลี่ยนได้นั้น เชื่อว่ารัฐบาลคงต้องการขยายช่องทางให้มีการดูแลเงินทุนไหลเข้าออกในตลาดทุนได้มากขึ้น จากเดิมจะผ่านช่องทางของธนาคารพาณิชย์อย่างเดียว เนื่องจากปัจจุบันเงินทุนที่ไหลเข้าตลาดทุนจากความผันผวนของเศรษฐกิจโลกมีจำนวนมากขึ้น
นายกฤษฎา กล่าวอีกว่า สำหรับการออกใบอนุญาตประกอบการธนาคารพาณิชย์รายใหม่นั้น ส่วนหนึ่งเป็นการรองรับการเปิดการค้าเสรีอาเซียน (เออีซี) ที่จะเห็นการค้าต่างประเทศชัดเจนมากขึ้น อาจเห็นการเปิดเสรีการเงินเร็วขึ้น
อย่างไรก็ดี เรื่องนี้ไม่ใช่เรื่องใหม่ ธนาคารพาณิชย์ต่างเห็นทิศทางนี้อยู่แล้ว ธนาคารพาณิชย์ไทยก็พัฒนาศักยภาพตัวเอง รวมถึงรักษาความสัมพันธ์ลูกค้าได้ดี